**ТЕХНИЧЕСКА СПЕЦИФИКАЦИЯ**

**за възлагане на обществена поръчка с предмет:**

**„Осигуряване на самолетни билети за превоз по въздух на пътници и багаж при служебни пътувания до Брюксел за нуждите на Министерство на външните работи“**

**І. Пълно описание на обекта на поръчката**

Настоящият документ съдържа пълното описание на обекта на поръчката, условията и изискванията към изпълнението на поръчката.

1. **Възложители**

Рамково споразумение № СПОР-11 от 05.06.2017 г. за възлагане на централизираната обществена поръчка е сключено от Централният орган за покупки (ЦОП) с 3 (трима) потенциални изпълнители за период от датата на сключването му – 05.06.2017 г. до 31.12.2018 г., с което да осигури самолетни билети за превоз по въздух на пътници и багаж при служебни пътувания до Брюксел на служителите от държавната администрация – органи на изпълнителната власт по чл. 4, ал. 1 от Постановление № 385 на МС от 30.12.2015 г. за дейността на Централния орган за покупки за нуждите на органите на изпълнителната власт.

Договорът за възлагане на настоящата обществена поръчка следва да бъде сключен въз основа на горецитираното Рамково споразумение от индивидуалния възложител с 1 (един) изпълнител след провеждане на вътрешен конкурентен избор (мини-процедура) по реда на чл. 82, ал. 3 – ал. 6 и ал. 9 от ЗОП.

1. **Предмет на поръчката**

По рамковото споразумение на ЦОП и съответно по конкретния договор на индивидуалния възложител ще бъдат купувани самолетни билети във всички категории на икономичната класа, както и в бизнес класа, за редовни двупосочни полети по дестинация София – Брюксел - София, както и за еднопосочни при необходимост.

1. Условия за ефективното изпълнение на поръчката
   1. Осигуряване на директни полети

Изпълнителят на договора е задължен да осигурява:

- изгодни и удобни полети във всички дни от седмицата;

- директни полети до посочената дестинация или, в случай че не са налични самолетни билети за конкретен директен полет до Брюксел, да предложи поне 2 алтернативни недиректни маршрута с минимален брой подходящи връзки;

- по редовни международни линии, предимно в икономична класа.

* 1. Реакция при получаване на заявка за осигуряване на самолетен билет

Изпълнителят се задължава да осигури бърза реакция след подаване на конкретна заявка за пътуване, като за всяко пътуване предложи оптимални маршрути с най-подходящи връзки при възможно най-ниската цена на пазара към момента на заявката.

Изпълнителят се задължава да осигури възможност за приемане на заявки в работно и извънработно време, включително през почивни и празнични дни, 24 часа в денонощие, 365 дни в годината.

* 1. Конфиденциалност

Изпълнителят на договора се задължава да гарантира пълна конфиденциалност на извършваните пътувания (дати, маршрути, превозвачи).

* 1. Извънредни обстоятелства

В случай на извънредни обстоятелства, независещи от индивидуалния възложител, или от лицата, за които е закупен билетът, които не позволяват осъществяването на полета (неблагоприятни атмосферни условия, стачки на авиокомпании и др)., изпълнителят е длъжен да осигури безплатното презаверяване на билета на пътника за първия възможен полет по същия маршрут, при съгласие от страна на пътника или индивидуалния възложител. В случай на невъзможност или несъгласие от страна на възложителя, изпълнителят осигурява безплатно премаршрутиране на пътника чрез алтернативен полет(и) или възстановява стойността на закупения билет.

### IІ. Дестинация Брюксел

Настоящата обществена поръчка обхваща пътувания единствено и само до дестинация Брюксел. Електронният образец на ценова оферта, който се намира в СЕВОП, съдържа ценово предложение само за икономична класа, което ще бъде използвано за целите на оценката. Посочените от участниците в откритата процедура цени са пределни цени за изпълнение на рамковото споразумение и не могат да бъдат надвишавани в индивидуалния договор, сключван от индивидуалния възложител.

Индивидуалният възложител може да поръчва и закупува, в зависимост от неговите нужди, еднопосочни или двупосочни билети до Брюксел както в посочената категория икономична класа, така и в други категории на икономичната класа или при необходимост - в бизнес класа.

### III. Срокове и място на изпълнение на услугите по договора

1. Срокът за изпълнение на договора е **от датата на неговото сключване до 31.12.2018 г.**
2. Срокът за изпълнение на индивидуалния договор, сключен въз основа на рамковото споразумение, е не по-дълъг от срока на действие на рамковото споразумение.
3. Изпълнителят по договора се задължава да предлага директни полети до Брюксел при всяка заявка от индивидуалния възложител.

В случай че по изключение няма налични самолетни билети за конкретен директен полет до Брюксел, изпълнителят следва да предложи поне 2 недиректни маршрута с минимален брой подходящи връзки и съобразени с условията на получената от възложителя заявка (вкл. часови диапазон). Отговорът на конкретна заявка (предложение) трябва да съдържа възможните варианти за реализиране на пътуването при заявените от възложителя условия (класа, категория и т.н.). Възложителят си запазва правото да избере съответен вариант, като потвърди заявката или да откаже възлагането ѝ, в случай че нито един от предложените варианти не е подходящ по негова преценка. При искане на възложителя изпълнителят може да предостави за конкретната заявка до 3 варианта на маршрути от 3 авиокомпании в случаите, в които това е възможно.

1. Място на изпълнение:самолетните билети ще се доставят по електронен път и/или на хартиен носител до мястото, определено от индивидуалния възложител в договора, сключен въз основа на рамковото споразумение. Мястото на доставка е гр. София 1113, ул. „Александър Жендов” № 2, Министерство на външните работи – централно управление.
2. Начинът за доставяне на самолетните билети следва да бъде съгласно посоченото в Рамковото споразумение и в проекта на договор. Изпълнителят трябва да осигурява изпращането на всеки самолетен билет по електронна поща на посочения в договора електронен адрес непосредствено след потвърждаване на резервацията и издаване на билета и в съответствие с изискванията на възложителя по конкретната заявка. Потвърждаването на резервацията и издаването на билета следва да бъдат извършени непосредствено след получаване на потвърждение от възложителя на одобрения от него вариант или най-късно до 24 часа след това, в зависимост от изискванията на възложителя по конкретната заявка.

**IV. Цени и начин на плащане**

**ЦЕНИ**

1. При изготвяне на електронната ценова оферта участниците попълват 1 (един) електронен образец както следва:

- във втора колона участниците предлагат максимална нетна тарифа на самолетен билет за двупосочен полет София-Брюксел-София в икономична класа, без такса обслужване, без дължими летищни такси, такси за сигурност и други такси и данъци, както и такива, установени от местното законодателство;

- в трета колона участниците предлагат максимален размер на таксата за осигуряване на самолетен билет (такса обслужване) за двупосочно пътуване София-Брюксел-София в икономична класа.

Предложените максимална нетна тарифа на самолетен билет и максимална такса за обслужване не могат да бъдат по-високи от посочените в ценовото предложение на съответния потенциален изпълнител, приложено към рамковото споразумение, и са пределни за периода на действие на договора, сключен синдивидуалния възложител.

При посочване на максималните нетни тарифи на билети в икономична класа да се има предвид **икономична класа при следните условия:**

* с право на промяна на издаден билет срещу заплащане;
* без право на възстановяване на стойността на билета.

1. Крайната цена на самолетния билет се формира на база най-ниските на пазара нетни тарифи, предлагани от авиокомпании към момента на подаване на предложение от изпълнителя в отговор на съответната заявка на възложителя, такса обслужване (такса за осигуряване на самолетния билет, дължима еднократно в рамките на крайната цена на билета и само на изпълнителя на договора за обществена поръчка), дължими летищни такси, такси сигурност и други такси, установени от местното законодателство.
2. **При провеждане на мини-процедурата** по реда на чл. 82, ал. 3 – ал. 6 и ал. 9 от ЗОП, потенциалните изпълнители по рамковото споразумение ще подават ценови оферти в отговор на поканата на индивидуалния възложител, попълвайки електронния образец, зададен от индивидуалния възложител в СЕВОП. **Потенциалните изпълнители нямат право да оферират нетни тарифи на самолетни билети и такса обслужване със стойности, които са по-високи от предложените от тях по рамковото споразумение, а могат да предлагат същите или такива с по-ниски стойности.**

1. **При изпълнение на индивидуалния договор**, сключен въз основа на рамковото споразумение, изпълнителят е задължен да предлага в отговор на всяка конкретна заявка **най-ниските на пазара нетни тарифи, предлагани от авиокомпании към момента на подаване на отговора.** Предложението трябва да съдържа: авиокомпания; маршрут; класата, номера на полетите; часове на полетите и на престоя; единични цени на отделни елементи от цената и крайни цени, както и обща крайна цена; факти от значение за пътуването (летища, условия на тарифата, срок за потвърждаване на резервациите от индивидуалния възложител и др.). Крайната цена и нейните компоненти се доказват с разпечатка от резервационната система. При представяне на отговора (предложението/офертата) въз основа на заявката на възложителя, изпълнителят предлага нетни тарифи, които не могат да надвишават предложените максимални нетни тарифи за самолетни билети в икономична класа съгласно ценовото му предложение по договора, сключен с индивидуалния възложител.
2. В случай че към момента на изпращане на предложението за резервации наличната на пазара цена е по-ниска от предложената от него по Договора, изпълнителят се задължава да предложи билет на най-ниската пазарна цена, т.е. по-изгодната от двете за възложителя.

1. Най-ниските нетни тарифи се доказват от изпълнителя при подаване на офертата чрез представяне на разпечатка от резервационната система, други документи и/или подробна информация от авиокомпаниите, предлагащи самолетни билети по конкретната заявка.
2. Цените на билетите се определят в лева за икономична/бизнес класа към момента на подаване на оферта от изпълнителя за съответната заявка. Изпълнителят е длъжен при определяне на цената да прилага всички валидни към датата на пътуването отстъпки на авиокомпаниите (седмичен престой, уикенд правило, сезонни отстъпки, минимален престой и други промоции), бонусни програми, както и преференциални условия, които авиокомпаниите предлагат въз основа на сключени споразумения.

**НАЧИН НА ПЛАЩАНЕ**

Плащанията по договора се извършват в български лева, по банков път, в срок до 7 (седем) работни дни след представяне на следните документи:

1. периодичен (седмичен) отчет за предоставените услуги по съответните заявки, представен от изпълнителя на възложителя под формата на дневник за продажбата на самолетни билети, придружен с копие на издаден електронен билет с подробна информация за нетната цена и таксите, копие на резервация. Дневникът за продажбата на самолетни билети съдържа информация най-малко за: име на пътника, длъжност, дирекция, номер на билета, дата на издаване, номер и дата на протокол за продажба на билет, маршрут, дати на пътуване, авиокомпания, номер на полет и крайна цена на билета с подробна разбивка на нетна цена на билета, летищни такси, такси сигурност, други такси, свързани с въздушния превоз и установени от местното законодателство, както и цена на такса обслужване;

2. фактура за стойността на такса обслужване и протокол за стойността на самолетния/те билет/и по съответната заявка, издадени от изпълнителя и представени на възложителя;

3. копие/отрязък от агентския купон;

4. разпечатка на направената и потвърдена резервация с калкулация на крайната цена на билета, включваща и всички дължими такси;

5. копие от BSP report за издадения билет;

6. приемо-предавателен протокол за съответния период (седмица) за приемане на услугите по съответните заявки, подписан от възложителя и изпълнителя след получаване на документите по т. 1 – т. 5, при съответно спазване на разпоредбите на Раздел VI „Възлагане и изпълнение” и Раздел VII „Предаване и приемане на изпълнението” от договора за обществената поръчка.